text: Falskmøntner meldte sig selv
  19 september 2011 kl. 10.25
  En 20-årig mand fra lokalområdet har meldt sig til lokalpolitiet i Vejen efter at have set sig selv på overvågningsbilleder i TV SYD. Det oplyser vicepolitiinspektør Jan Lambertsen, der er leder af lokalpolitiet i Vejen
  Den unge mand havde i sidste uge betalt med falske 500 kroner sedler forskellige steder i Vejen-området, blandt andet forrige lørdag hos bageren i Bække og på en grillbar i Lindknud.
  I weekenden så den 20-årige mand så sig selv på de overvågningsbilleder, som Syd- og Sønderjyllands Politi offentliggjorde på TV SYD.
  
  I fængsel
  Han valgte herefter - i samråd med sin nærmeste familie - selv at melde sig til politiet.
  - Han har erkendt at have brugt de falske pengesedler, men nægter at have fremstillet dem, forklarer Jan Lambertsen fra lokalpolitiet i Vejen.
  Den unge falskmøntner var mandag til afhøring. 
  Syd- og Sønderjyllands Politi valgte ikke at fremstille ham for en dommer med henblik på varetægtsfængsling - blandt andet på grund af hans unge alder. 
  Men han bliver sigtet for pengefalsk og for bedrageri ved at have betalt med de falske 500 kroner-sedler.
  Der venter den 20-årige et retsligt efterspil, formentlig i form af en længere fængselsstraf.
  